****

***Crna Gora***

***Ministarstvo poljoprivrede i ruralnog razvoja***

***Broj:***

***Podgorica, 23.07.2013.godine***

***SKUPŠTINA CRNE GORE***

***P O D G O R I C A***

**PREDMET: Odgovor na poslaničko pitanje**

Poslanik **Andrija Popović** postavio je pitanje, u pisanoj formi, na koje traži odgovor od Ministra poljoprivrede i ruralnog razvoja, u pisanoj formi, za sjednicu Skupštine zakazanu za 24.07.2013. godine.

Poslaničko pitanje glasi: “*Zašto domaća poljoprivredna proizvodnja nema kvalitetnu podršku od strane naše države*?”

U vezi sa istim, dajem sljedeći odgovor:

Poštovani poslanici, uvaženi poslaniče Popović,

Kvalitet podrške poljoprivrednoj proizvodnji opredjeljuje više faktora.

Jedan je **finansijska podrška**. Ona zavisi od sredstava opredijeljenih Budžetom Crne Gore. A Budžet usvaja Skupština Crne Gore. Zato se koristim i ovom prilikom da zamolim sve vas da date svoj doprinos većoj finansijskoj podršci poljoprivredi u narednim godinama. Smatram da smo zajedno odgovorni za iznos finansijske podrške poljoprivrednim proizvođačima.

Drugi faktor obuhvata **mjere koje preduzimamo u okvirima onog sa onim čim raspolažemo**. Shodno sredstvima planiranim u Budžetu, Vlada Crne Gore usvojila je Agrobudžet kojim je za 2013. opredijeljeno 20,3 miliona eura. Pored direktne podrške poljoprivrednim prozivođačima, navedeni iznos obuhvata i program obaveznih mjera zdravstvene zaštite životinja, razvoj sistema bezbjednosti hrane, program fitosanitarnih mjera, program podsticanja projekata u vodoprivredi, program podrške razvoju ruralnih područja, program upotrebe sredstava za upravljanje vodama, zaštitu voda i zaštitu od voda, itd.

Treći faktor odnosi se na **pouzdanost i pravovremenost podrške**. Drugim riječima, da li poljoprivredni proizvođači mogu sa sigurnošću da računaju na podršku i da li će je dobiti na vrijeme. Smatram da smo za proteklih sedam mjeseci od kada je imenovana nova Vlada, popravili dinamiku plaćanja i povećali stepen pouzdanosti. Uveli smo jasna pravila, povećali stepen transparentnosti, po prvi put započeli javno oglašavanje za pojedine programe.

O tome da li je sadašnja podrška poljoprivrednim proizvođačima u Crnoj Gori kvalitetna ili ne, najbolje govore ostvareni rezultati vezani za pet ciljeva koje smo definisali u Programu rada Ministarstva za ovu godinu. To su:

1. **Rast proizvodnje** – činimo sve da stvorimo uslove za rast poljoprivredne proizvodnje i veće učešće poljoprivrede u bruto domaćem proizvodu Crne Gore. Da smo na dobrom putu pokazuje podatak da je snažan podsticaj realnom rastu BDP u prvom kvartalu ove godine, dao upravo sektor poljoprivrede, koji je zabilježio rast od 9,4% u odnosu na uporedni period prošle godine. Zasađene površine su u porastu. U pojedinim djelovima Crne Gore zabilježen je rast zasada i do 270%. Cjelokupna proizvodnja sa ovih parcela je otkupljena, što ukazuje na bolje uvezivanje repro-lanca.
2. **Rast zaposlenosti** – nastojimo da doprinesemo kreiranju novih radnih mjesta i boljoj evidenciji postojećih. Za nas je svako radno mjesto bitno. U prvoj polovini godine, registrovali smo 220 novih radnih mjesta u poljoprivredi; pojačanim mjerama kontrole evidentirano je dodatnih 92 poljoprivredna proizvođača (dakle, riječ je o legalizaciji postojećih radnih mjesta), a pronalaženjem investitora za mljekaru ”Zora” u Beranama, pekaru ”Nikpek” u Nikšiću i ”Duvanski kombinat” u Podgorici, sačuvano je 270 radnih mjesta.
3. **Smanjenje uvoza** – stvaramo uslove za supstituciju uvoza izvozom i smanjenju trgovinskog deficita zemlje. Po prvi put obradiće se površine koje su niz godina bile neiskorišćene. To na najbolji način pokazuje naš odnos prema resursima.
4. **Bolja edukacija** – upoznajemo poljoprivredne proizvođače sa mogućnostima korišćenja resursa, povećanja proizvodnje, procedurom apliciranja za pojedine konkurse, itd. Sve to činimo kako bi se bolje pripremili za naredne korake u pristupnom procesu.
5. **Smanjenje sive ekonomije** – nije siva ekonomija samo neregistrovana proizvodnja, uvoz ili izvoz, već i neplaćeni porez, neregistrovana zaposlenost itd.

Kako konkrento pomažemo poljoprivredu?

* Kroz direktnu podršku, iz sredstava Agrobudžeta, ove godine **redovno** isplaćujemo poljoprivredne proizvođače. Riječ je o iznosu od 8 miliona €.
* U saradnji sa Svjetskom bankom sprovodimo MIDAS projekat. Od 1.400 primljenih aplikacija odobreno je 419; isplaćeno je 4.1 milion€ bespovratne podrške; dok ukupna vrijednost realizovanih investicija u poljoprivredi iznosi 7.9 miliona €. Iz ovih sredstva uvećan je stočni fond i nabavljena nova mehanizacija.
* U saradnji sa Agencijom UN za poljoprivredu i proizvodnju hrane, realizovali smo projekat razvojne pomoći poljoprivrednim proizvođačima u 9 opština sjevernog dijela Crne Gore, koji su pored edukacije dobili i mehanizaciju vrijednu 280.000 USD.
* U saradnji sa Vladom Danske data je podrška razvoju organske proizvodnje. Podržana su 53 projekta vrijednosti 1.7 miliona €. Danas u Registru imamo 153 organska proizvođača.
* Pripremili smo akreditacioni paket za IPARD Agenciju. Na ovaj način korak smo bliži dodatnom iznosu od 7 miliona € za potrebe poljoprivrede u Crnoj Gori.
* Sa regijom La Rioha iz Španije započeli smo intenzivnu saradnju u oblasti vinogradarstva i maslinarstva. Želim sa Vama da podijelim lijepu vijest: uz posredovanje MPRR, nekoliko naših mladih ljudi dobilo je stipendije za školovanje u Španiji u oblasti maslinarstva.
* Ojačali smo međunarodnu saradnju sa ciljem da naši poljoprivrednici dobiju stručnu pomoć, razviju partnerstva i stvore uslove za prenos novih tehnologija.
* Završili smo skrininge za tri poglavlja. Očekujem da ćemo za XI poglavlje imati samo jedno mjerilo, za poglavlje XII tri i vrlo vjerovatno za poglavlje XIII jedno mjerilo za otvaranje pregovora. To je dobar znak. Predstavnici Evropske Komisije tokom nedavnih razgovora konstatovali su da će ova poglavlja biti najzahtjevnija u procesu pristupanja Crne Gore EU, da će proces zahtijevati značajna finansijska ulaganja i kadrovska usavršavanja, ali i da je politika Vlade Crne Gore u oblasti poljoprivrede usmjerena u pravcu prilagođavanja pravnim tekovinama EU.

Uvaženi poslaniče Popović,

Na osnovu izloženog rekao bih da je tokom proteklih sedam mjeseci pružena kvalitetna podrška poljoprivrednim proizvođačima. Tačno je da sve što je urađeno nije odmah vidljivo. Tačno je i da će uvijek biti nezadovoljnih. Ali isto tako je tačno da ćemo kao društvo imati više - samo ako radimo više. Zato ćemo i nastaviti da podržavamo one koji rade, koji su uredno registrovani i koji plaćaju poreze.

 **M I N I S T A R**

**Prof. dr Petar Ivanović**